Ils cars vischins

Commentari 1

Sligiaziun da „Ils cars vischins“:
La maschina da cuser dad Yvonne stat silla vart cuntraria sin meisa. Aschia ha Yvonne nunpusseivel saviu cuser. Ei sto esser ch’ella ha buca giu caschun da volver la maschina. Logo sto supponer che la maschina seigi vegnida messa aposta en stanza per che la feglia hagi in alibi.

Dictat da cirquit
„Mo vegni en!“, aud’ins la vusch dalla giuvnetta. Logo arva igl esch ed entra. Yvonne sesa davos ina meisa ch’ei encunter la preit. Sin quella sesanfla ina maschina da cuser. Yvonne semeina, leva en pei e salida Logo. „Ti has era cusiu ier sera cheu?“ „Gie. Aunc duas treis cusadiras e la rassa ei finida“, di ella e tegn ad ault il bategl. Logo admira la biala rassa e di mussond viers la maschina da cuser. „Sas ti aunc cuser cun quella maschina vegliandra?“ „Secapescha, mo ston ins traso dar adatg ch’ella cusi buca anavos.“ Era Yvonne para dad esser empau nervusa. „Ti has franc era udiu nuot pli special ier sera? La stanza schai gie buca dalla vart dils vischins.“ Yvonne scrola il tgau. „Jeu erel aschi profundada en mia lavur ch’il bab ha stuiu clamar mei zacontas gadas avon che jeu audi. Jeu crei che quei seigi stau entuorn in quart vargau las diesch.“